Nýtt sameinað sveitarfélag Þingeyjarsveitar og Skútustaðahrepps á að öllum líkindum eftir að bera nafnið Þingeyjarsveit. Íbúar tóku þátt í skoðanakönnun um nafngiftina og niðurstöðurnar voru afgerandi enda allir íbúar þess Þingeyingar.
Samstarfsnefnd um sameiningu sveitarfélaganna stóð fyrir könnun þar sem íbúar gátu valið á milli fjögurra nafna. Það er svo nýrrar sveitarstjórnar að taka endanlega ákvörðun um nafnið samkvæmt lögum.
Helgi Héðinsson sveitarstjóri Skútustaðahrepps er formaður undirbúningasstjórnar um sameiningu sveitarfélaganna.
Niðurstöðurnar voru mjög afgerandi. 61 prósent þeirra sem tóku þátt í þessari ráðgefandi skoðanakönnun völdu nafnið Þingeyjarsveit. Þannig að það í rauninni ber sama nafn og annað tveggja sveitarfélaganna? Já, Þingeyjarsveit eins og hún stendur í dag er vissulega sameinuð úr 5 sveitarfélögum og þetta er svona nafn sem þykir ná vel utan um svæðið sem slíkt.
Helgi segir þó aðeins um þrjátíu prósent íbúa hafa tekið þátt. Næstflest atkvæði fékk nafnið Suðurþing eða tuttugu og fimm prósent, þá Goðaþing og fæstir völdu Laxárþing. Samhliða var svokölluð skuggakosning meðal grunnskólanemenda sem einnig vildu flestir nafnið Þingeyjarsveit.
En er þetta mikið hitamál, eru skiptar skoðanir? Ég held að fólk hafi aðallega gaman að þessu. Það er auðvitað bara partur af sjálfsmynd íbúanna hvað sveitarfélagið heitir. Auðvitað gífurlega stórt svæði og þ.a.l. áskorun að finna einhvern samnefnara en Þingeyjarsveitarnafnið var hugsað sem samnefnari sveitarfélaganna sem höfðu þegar sameinast. Við erum öll Þingeyingar og við verðum bara að sjá hvað setur í þessu.
Þingeyjarsveit verður líklega nafn nýs sameinaðs sveitarfélags Skútustaðahrepps og Þingeyjarveitar. Nafnið hlaut afgerandi kosningu í skoðanakönnun meðal íbúa.